
I. TIPURI DE EDUCAȚIE MUZICALĂ 


În lumina muzicologiei contemporane educaţia muzicală 
este '0' activitate pedagogică complexă, având ca obiectiv central 
întregirea personalității elevilor cu elemente etice-morale și 
estetice-umâăniste superioare, precum și formarea și dezvoltarea 
capacităților generale în scopul creării în conștiința lor a unui 
echilibru necesar între pregătirea lor reală și cea umanistă. 
Experimentele ultimelor decenii — efectuate de muzicieni, pedagogi 
și. psihologi în multe centre prestigioase din lume — bazate pe 
observaţia după care muzică posedă (la fel ca matematica și 
studiul limbilor) evidente efecte de transfer, demonstrează că 
acolo unde educația muzicală se desfășoară după'cerințele 
pedagogiei muzicale contemporane, fundamentate pe rezultatele 
psihologiei moderne și nu după vreun deziderat personal- 
preferenţial, copiii dau rezultate bune la învățătură nu numai la 
obiectele umaniste, ci și la celelalte, având un profil real. Această 
constatare are o covârșitoare importanţă teoretică și practică, 
deoarece a dat o lovitură zdrobitoare tezei după care educația 
muzicală îndeplinește în școală o funcție doar de divertisment. 

Se poate afirma — fără nici o exagerare — că rostul muzicii în 
procesul instructiv-educativ general nu se reduce la. simpla activitate 
de creare a momentelor distractive sau de divertisment, 
ci— dimpotrivă — muzica îndeplinește un rol esențial-formativ, de 
dezvoltare a capacităților generale, la fel ca disciplinele complexe ce 
dezvoltă gândirea: matematica și studiul limbilor. 

În sensul celei mai avansate. concepții a metodologiei 
contemporane, educaţia muzicală generală se realizează pe trei căi: 
pe calea educației prin intermediul cântului vocal (individual și 
colectiv), prin intermediul mișcărilor coregrafice cuprinzând elemente 
ale dansului clasic expresiv și cel popular, precum și prin intermediul 
instrumentelor muzicale (de asemenea individual și colectiv). 

Într-o formă ideală, educația muzicală generală ar trebui astfel 
dezvoltată încât cele trei modalităţi amintite să conlucreze sintetic - ca 

un tot unitar — ca o singură acțiune cu trei compartimente indisolubil 
legate între ele, ca într-un veritabil teatru muzical miniatural. | 

Desigur, nu întotdeauna profesorul de muzică are acele 
condiţii prielnice care fac posibilă desfășurarea unei asemenea 
activități,multiple. Profesorii de muzică, chiar și cei mai înflăcărați 
adepţi ai unei concepţii avansate în domeniul educaţiei muzicale 
generale, întâmpină încă unele greutăți atunci când doresc să 
aplice măsuri artistico-organizatorice eficiente în scopul obținerii 
unor rezultate estetico-educative maxime. Ei doresc să acţioneze 
nu prin metoda muncii în asalt, ci printr-o activitate ritmică- 
echilibrată, eșalonată judicios și metodic, fără a pretinde din partea 
instituției vreun efort suplimentar-obositor. Din această cauză, 
profesorii de muzică sunt chemați să găsească asemenea 
modalități de lucru prin intermediul cărora, chiar și în unele 
condiții mai dificile, să se poată desfășura o educație muzicală 
generală cu bune rezultate. | 

Nu avem intenția a face o subordonare a compartimentelor 
educaţiei muzicale. Fiecare din ele au calități și carențe. Cu toate 
acestea nu se poate să nu facem aprecieri asupra utilității și 
utilizabilității lor în procesul educațional. 

“Fără doar și poate că, dintre elementele componente 
amintite, educația muzicală prin cânt vocal are o prioritate față 
de celelalte. Ea — acționându-se cu înțelepciune pedagogică — 
poate asigura în condiţiile sistemului nostru de școlarizare 
remarcabile rezultate. Această constatare se bazează atât pe 
experiența mondială desfășurată pe această linie, cât și pe cea 
autohtonă atât de bogată în rezultate și împliniri. De aceea — 
fără intenţia de a limita calităţile educației muzicale prin 
instrumente, sau dans — educaţia muzicală prin cânt vocal (in- 
dividual și colectiv), datorită simplităţii, accesibilității și 
universalității, o putem considera cea mai importantă formă de 
muzicalizare a maselor de copii din școlile generale. Vocea 
umană este instrumentul cel mai expresiv și cel mai apropiat 
tuturor, Mânuirea judicioasă a ei necesită însă o grijă și o știință 
bazate pe cunoașterea naturii și posibilităților ei. Profesorul de 
muzică are în acest domeniu nelimitate posibilități de a-și 

manifesta măiestria sa profesională. Trebuie depuse eforturi și 
inițiative multiple în scopul dezvoltării acestei laturi a educaţiei 
muzicale. Pedagogii au misiunea de a se pregăti profund în arta 
modelării vocii copiilor în diverse etape ale vârstei și dezvoltării 
lor fizice - psihice. Considerăm deci - în unison cu adepții 
metodei de educație muzicală prin intermediul cântului vocal 
expresiv — că această modalitate educațională are prioritate în 
școlile generale față de celelalte laturi ale ei. 

În raport cu această formă de educaţie estetică-muzicală, 
cea desfășurată prin intermediul mișcărilor coregrafice sau cu 
ajutorul instrumentelor muzicale are o importanță mai redusă, 
dar nu secundară. 

Activitățile artistice de tip coregrafic cuprind elemente 
esenţiale ale marii arte a mișcărilor corporale. Fundamentul 
baletului clasic, al dansului expresiv și celui popular — datorită 
legăturii lor indisolubile cu melosul și ritmul muzical — contribuie, 
ca nici o altă disciplină, la dezvoltarea nuanțat-armonioasă a 
fizicului copilului, la reglementarea sistemului său de respirație 
în raport cu sarcinile fizice sau spirituale pe care are obligaţia să 
le ducă la bun sfârșit, la modelarea mersului și gesturilor, a mimicii 
individului, făcând din el un om de societate, educat în spiritul 
manierelor elegante, expresive și disciplinate. 

Activităţile de educaţie muzicală bazată pe dans clasic 
expresiv și popular nu trebuie confundate însă cu educația prin 
cultură fizică și sport, nici cu vreo îndeletnicire sau incursiune în 
domeniul activităţii artistice de amatori. Obiectivele și finalitatea 
educației prin cultură fizică și sport, precum și ale muncii 
cultural-artistice de masă sunt altele decât obiectivele și finalitatea 
educaţiei muzicale prin mișcări coregrafice inspirate din limbajul 
baletului clasic, al dansuliii expresiv și cel popular. Faptul că între 
aceste preocupări există interferenţe, adesea sensibile, nu schimbă 
cu nimic situația, Dansul'educaţional — în concepția pedagogiei 
contemporane — rămâne un compartiment de neprețuit al 
educaţiei muzicale generale, iar educaţia prin cultură fizică și 


sport își păstrează calitățile sale inerente dezvoltării condițiilor” 


fizice-psihice ale elevilor, 

Preocupările instructiv-educative grupate în jurul studierii 
instrumentelor muzicale reprezintă, de asemenea, contribuții 
eficiente la lărgirea sferei de cuprindere a educaţiei muzicale 
generale. Aceste preocupări îmbracă patru aspecte diferite: 

a) Cântarea profesorului la un instrument sau altul, care 
ajută copiii în adâncirea și asimilarea sensului muzicii; în acest 
scop se poate utiliza în principiu orice instrument muzical de 
coarde frecate cu arcuș, instrument de suflat sau cu claviatură, 
instrumentul cel mai bun fiind cel pe care profesorul îl mânuiește 
cu mai multă măiestrie. 

b) Instruirea copiilor pe linia asimilării tehnicii unui 
instrument melodic, armonic, sau de percuție din șirul acelor 
instrumente muzicale, a căror mânuire poate fi însușită ușor și în 
timp foarte scurt de către elevi. Există un număr apreciabil de 
asemenea instrumente muzicale. Vom aminti mai jos câteva dintre 
cele mai utile din acest punct de vedere; 

c) Organizarea unor ansambluri instrumentale compuse 
din elevi mai avansați în mânuirea unor instrumente muzicale, 
indiferent dacă ele au fost însușite în școală sub îndrumarea 
nemijlocită a profesorului sau în alte părți: în,școli speciale de 
muzică sau pe cale particulară; Pr | 

d) Interpretarea cu aceste ansambluri. — veritabile 
orchestre de școală — a unor piese de sine stătătoare, precum 
și a acompaniamentelor cântecelor interpretate de corul școlii, 
de soliști sau de grupuri de cântăreţi, dansatori şi chiar de 
instrumentiști. Realizarea acestui obiectiv al educaţiei 
muzicale ridică o problemă importantă și grea: problema 
transcripțiilor, a aranjamentelor pentru aceste formații 
speciale de școală. Greutatea constă în faptul că aceste 
transcripții trebuie să fie în așa fel alcătuite, încât piesele puse 
în program să nu sufere în urma aranjamentelor 
instrumentelor din punct de vedere componistic-sonor, deci 
melodic, armonic și ca bas. Profesorul de muzică are misiunea 
să realizeze cât mai corect cu putință o asemenea muncă. Ea 
este grea, dar fiind o autentică muncă de creație, aduce 
satisfacţii nebănuite. 

Să vedem acum care sunt condițiile obiective în școală, 
care ne determină, uneori ne și obligă, să aplicăm - alături de cânt 
vocal- și metode de educație prin dans sau prin cântări instrumentale: 

a) În școală există întotdeauna copii dotați muzical fără 
calități vocale, ceea ce îi separă oarecum de „copiii-cântăreți”. Teza 
după care nu există copii afoni și „fără voce”, ci doar copii ce nu 
stiu să cânte, este justă în linii generale. Necesită însă unele precizări, 
deoarece practica demonstrează că există în mod real copii care 
întâmpină greutăți în cântare, deși — la un consult atent — se poate 
observa că se remarcă prin auz bun, au simț ritmic și memorie 
muzicală, pe care ne putem baza în procesul educațional. Există 
chiar și studenți — și nu numai între instrumentiști — deosebit de 
dotați din punct de vedere muzical, dar care la solfegiu vocal dau 
rezultate mediocre, uneori submediocre, deoarece „n-au voce”. Cu 
atât mai mult în școlile de cultură generală, unde contactul cu 
muzica se face aproape exclusiv prin intermediul activităților 
efectuate la ora de muzică, se pot găsi elemente recuperabile pentru 
practica și audiția muzicală. Printr-un instrument sau altul, sau 
prin intermediul dansului, acești copii pot fi atrași spre muzică, 
dacă îi încurajăm, îi antrenăm și îi ajutăm cu tact și înțelepciune 
pedagogică. Există muzicieni, excelenți profesioniști, care-și 
datoresc cariera lor artistică măiestriei pedagogice a foștilor lor 
profesori de muzică. Cunoscându-le limitele din punct de vedere 
vocal, depistând însă cu răspundere calitățile lor muzicale reale, 
acești profesori le-au pus în mână câte un instrument muzical — de 
suflat sau de percuție — sau i-au atras către arta coregrafică, făcând 
din ei muzicieni remarcabili. 

b) Instrumentele muzicale au asupra copiilor o influență 
pozitivă, de vrajă, s-ar putea spune. Aceștia se apropie cu sfială de 
ele, dar și cu respect. E un stimulent pentru copii dacă li se dau în 
mână, dacă li se explică mecanismul de funcționare a lor, modul de 
mânuire. Prin instrumente muzicale, copiii pot fi atrași și legaţi pe o 
viață întreagă de muzică. 

c) Dând copiilor un instrument în mână, ei vor avea un 
prieten credincios o viaţă întreagă. Prin instrument, copilul, 
adolescentul și adultul vor rămâne mereu prieteni ai muzicii, vor 

asculta, vor practica arta sunetelor neîncetat, vor deveni membri 
activi ai formațiilor artistice de amatori și — în multe cazuri — 
chiar ai ansamblurilor de profesioniști. 

d) Prin intermediul instrumentului muzical, mulți copii vor 
înţelege mai ușor și mai bine muzica, sensul, finalitatea ei. Vor înțelege 
chiar și teoria ei aparent atât de încâlcită, dar pasionant de palpitantă. 

Profesorul de muzică, deci, pe lângă munca de educare și 
formare a glasului copiilor și a disciplinei de colectiv, are menirea 
nobilă de a trezi interesul elevilor pentru muzica instrumentală, 

“pentru a-i atrage spre câte un instrument muzical utilizabil în 
procesul instructiv-educativ general, de a-i instrui în mânuirea 
lor cât mai corect posibilă. 

II. INSTRUMENTE MUZICALE 
ȘI FORMAȚII INSTRUMENTALE 
ȘCOLARE 


Se pune întrebarea: ce fel de instrument poate fi folosit în 
munca de educație muzicală generală? Cum se îmbină între ele 
instrumentele, astfel, încât — chiar în condiţiile unor școli generale 
— să se poată organiza veritabile ansambluri instrumentale, 
orchestre de școală utilizabile atât ca formaţii concertante de sine 
stătătoare, cât și de acompaniament? 

“ În principiu, orice instrument muzical melodic, armonic sau 
ritmic, poate fi utilizat în procesul instructiv-educativ 
general. Cu toate acestea, recomandările se limitează la acele 
instrumente muzicale ce pot fi ușor mânuite, și anume la cele cu 
care profesorii și copiii se familiarizează foarte ușor și într-un timp 
extrem de scurt. În același timp se recomandă ca instruirea copiilor 
să se facă cu mult discernământ, ținându-se seama de anumite 
cerințe fundamentale ale orchestrației, adică de cerințele științifice 
ale întocmirii ansamblurilor instrumentale, deci a structurilor sonore. 
În ansamblul instrumental al școlii — indiferent de elementele sonore 
componente — se reunesc asemenea instrumente muzicale, care 
devin capabile — prin abordarea principalelor registre sonore ale 
ambitusului muzical general — să realizeze un veritabil cor mixt la 
patru voci, deci un ansamblu instrumental capabil să interpreteze 
o structură sonoră alcătuită dintr-o melodie, o armonie 
acompaniatoare, un bas corect și un ritm penetrant. 

n raport cu vârsta copiilor, instrumentele muzicale 
abordabile pot fi grupate în: 

a) instrumente-jucării , destinate copiilor din grădiniţe și 
primele clase elementare; 

b) instrumente de ansamblu școlar, destinate copiilor și 
elevilor care au împlinit 9-10 ani. 

Gruparea de mai sus a instrumentelor — după cum se 
observă - o depășește pe cea tradițională. Depășirea se motivează 
prin faptul că - în cea mai mare parte ~ aceste instrumente nu 
figurează în catalogul general al instrumentelor. Chiar și cele care 
sunt menţionate în listele tradiționale îndeplinesc acolo un rol 
secundar, nefăcând parte integrantă din structura ansamblului 
simfonic academic. Menţionăm că nu propunem un nou fel de 
sistematizare sau un catalog special. Gruparea preconizată este 
doar o sinteză practică, dictată de cerințele acestui curs. 

Să vedem, acum, care sunt instrumentele-jucării propuse 
pentru desfășurarea educației muzicale prin intermediul 
instrumentelor în etapa de educaţie preșcolară și elementară? 

În Capitală și în câteva centre școlare din țară, profesorii — 
animați de ideea educației muzicale prin instrument — utilizează 
mai mult instrumente din grupa de percuție, cele melodice, armonice 
și de bas fiind lăsate pentru etapa următoare, când se pot deja 
constitui orchestre de sine stătătoare. Dintre percuţiile de mare 
eficiență amintim: tăblițele de metal acordate la înălțimi distincte; 
clopoței de variate mărimi și forme; ciocane muzicale acordate 
nuanțat; tobițe de mărimi și forme specifice; maracasul; triunghiul; 
instrumente onomatopeice ca: efecte de furtună, de ploaie, cântul 
păsărilor etc. Dintre instrumentele pseudo-melodice se recomandă: 
xilofonul, țitera, muzicuța cu acordaj compatibil, fluiere populare 
și instrumente înzestrate cu claviatură, trompete de jucării și altele. 

În procesul educaţional, cu ajutorul acestor instrumente- 
jucării pot fi obținute interesante efecte sonore. Incluse în jocurile 
cu nuanțate teme sau utilizate pentru scopuri speciale, ele îl vor 
servi cu multă eficiență pe profesor în atingerea dezideratelor 
estetice. În grădiniţe și în primele clase primare, cu ajutorul acestor 
instrumente se poate așeza temelia unei educații muzicale 
avansate, pe care apoi se clădesc elementele componente ale 
viitoarelor sarcini pedagogice. Educaţia muzicală prin intermediul 
acestor instrumente-jucării poate constitui deci un esențial prim 
pas către o fundamentală educaţie estetică viitoare. 

Instrumentele determinate drept utile pentru ansamblul 
școlar - spre deosebire de „jucării“ — sunt în mare parte melodice 

și armonice. Ele sunt acele instrumente pe care tratatele de teorie 
a instrumentelor le amintesc doar în treacăt. 

Primul loc în această ordine de idei îl ocupă flautul drept, 
denumit tradițional „Blockflăte” sau/și „fluier cu cioc”. Înaintea 
apariției „flautului transversal” („flautul” de azi, cunoscut ca un 
membru prestigios al ansamblului simfonic), blockflăte a îndeplinit 
multiple sarcini artistice în contextul preocupărilor muzicale. În 
munca de educație muzicală generală a fost redescoperit datorită 
calităţilor sale melodico-expresive reale și facturii tehnice uimitor 
de ușoare. Între cele două războaie mondiale, mai ales în 
școlile germane, acestui instrument i s-au atribuit sarcini 
educative însemnate. Inspirându-se din aceste practici, Carl Orff 
(1895-1982), renumit compozitor german, în metodologia sa, 
flautului drept i-a acordat un rol educativ important. În 
urma generalizării metodei cunoscute pe plan mondial ca 
„Orff-Schulwerk” sau „Metoda Orff”, flautul drept s-a răspândit 
în toată lumea ca unul din puținele instrumente muzicale 
melodice deosebit de eficiente pentru rezolvarea sarcinilor artistice 
și teoretice în munca de educație muzicală generală. 

În practica zilnică, flautul drept poate fi utilizat într-un 
singur acordaj, sau în toate cele patru acordaje. La noi în țară, în 
multe școli, se utilizează flautul sopran și flautul alt. Cu aceste 
două acordaje se pot rezolva prioritar probleme estetice ce nu 
depășesc nivelul de țesătură polifonică -— sintetizată în practica 
biciniilor, adică în munca corală polifonică la două voci egale. 

Flautul drept poate fi utilizat cu multă eficiență în solistică, 
dar mai ales în ansamblu, posedând resurse sonore suficiente 
care-i permit organizarea și a unor veritabile orchestre de copii. 

Tehnica de suflare a flautului drept este ușoară, are o 
degetație simplă, perceptibilă de orice copil. Factura sa 
instrumentală poate fi însușită într-un timp scurt, cu eficiență 
maximă. Copiii claselor III-IV — chiar și mai mici — pot ajunge să 
mânuiască cu tragere de inimă acest instrument muzical, chiar 
după' câteva lecţii. 

'Nu este o piedică dacă profesorul nu cunoaște instrumentul. 
Flautul drept se poate cumpăra relativ ieftin din magazinele 

noastre muzicale. Fiecare instrument este însoțit de un prospect 
in care sunt descrise modalitățile de mânuire a lui. Profesorul 
insuși va putea însuși ușor cele necesare mânuirii instrumentului. 

Un alt instrument melodic util în munca educației muzicale 
este xilofonul. Acest străvechi instrument muzical, membru activ 
al ansamblului simfonic modern, datorită sonorității agreabile 
copiilor și tehnicii sale ușoare, poate fi înglobat fără nici o rezervă 
în procesul instructiv-educativ muzical general. Este adevărat că 


acest impediment nu este o piedică. Orice școală, fără efort 
semnificativ, poate cumpăra unul sau două xilofoane. Ele rămân 
in inventarul școlii ca și alte materiale didactice ajutătoare. Pe 
aceste exemplare, generații întregi de copii vor învăţa să cânte și 
să se producă cu ocazia manifestărilor școlare. Instrumentul se 
comportă ca o ființă credincioasă în mâna acelor profesori, care 
folosesc cu dragoste și grijă, cu înțelepciune pedagogică. 

Ca și flautul drept, xilofonul poate fi însușit de către profesor 
pe baza prospectului anexat, sau pur și simplu intuitiv. | 

În cazul când o școală sau alta nu poate procura xilofonul, el se 
împrumută pentru necesități didactice de la colecțiile instrumentale 
locale: teatre, case de cultură, fanfare militare sau de amatori. 

Pentru chitară — instrument la modă — în special elevii mai 
mari dovedesc o puternică atracţie; este un instrument melodico- 
armonic la fel de util în solistică, în acompaniament sau în 
grupuri instrumentale. Este îndeobște cunoscută ușurința cu 
care se însușește tehnica sa. În câteva ore de preocupări 
sistematice, elevul mânuiește chitara cu destulă dezinvoltură. 
ir. orice şcoală se pot găsi un număr de elevi dornici să devină 
chitariști. Popularitatea instrumentului și marea masă a tinerilor 
care s-au dedicat însușirii tehnicii sale ne obligă să ne apropiem 
de acest instrument minunat cu resurse expresive neexplorate, 
cu posibilități educative necunoscute îndeajuns. Cadrul nu ne 
permite să ne ocupăm cu descrierea tehnicii, expresivității și 
acordajului acestui instrument vechi, redevenit modern, dar nici 
nu este necesar, pentru că există manuale de chitară, în care 

orice profesor găsește cele necesare muncii sale de educație 
muzicală. Este bine ca profesorii să se preocupe îndeaproape de 
acest instrument, deoarece printr-o îndrumare profesionistă, 
pe care numai ei sunt competenți să o dea elevilor, vor contribui 
la retezarea colțurilor nesănătoase ale practicii chitaristice 
generale, răspândite în rândurile tineretului. Axarea rutinei 
ruginite a chitaristicii pe o activitate artistică sănătoasă — chiar 
distractivă — se impune astăzi ca o necesitate obiectivă. Profesorii 
de muzică vor putea desfășura pe această linie o asemenea 
muncă educativ-instructivă care va asigura pentru viitor un 
însemnat număr de chitariști posedând o cultură muzicală de 
bună calitate, contribuind la însănătoșirea concepției ce stă la 
baza practicii generale în acest domeniu. Nu atitudinea de 
îndepărtare — ca ceva vătămător - a chitaristicii din şcoală 
salvează gustul estetic al tineretului, ci întregirea procesului 
instructiv-educativ muzical cu o modalitate nouă de interpretare 
chitaristică. Acest instrument muzical a avut și el un trecut 
glorios. Cei mai mari muzicieni, în frunte cu Mozart și Rossini, 
l-au utilizat pentru redarea unor majestoase pasaje artistice. De 
ce nu am folosi și noi o asemenea experiență? 

În procesul instructiv-educativ, chitara poate fi utilizată în 
multe activități muzicale: ca solist, ca acompaniatorul unui solist 
vocal, ca membru al orchestrei școlii. În asemenea cazuri — dacă nu 
se formează o orchestră de chitară — este bine ca acestui instrument 
să i se acorde rolul de susținere a armoniei, calitățile sale armonice 
fiind remarcabile, iar resursele sale expresive sunt de neprețuit. 

Mandolina — instrument de origine populară italiană — se 
bucură și ea de o largă popularitate, dar — ca și chitara — s-a 
generalizat pe baza unei concepții estetice eterogene, pline de 
contradicții. Utilitatea sa melodică nu necesită nici un fel de 
argumentare.. Cele patru perechi de corzi ale sale, acordate — în 
condițiile obișnuite — la fel ca vioara, îi asigură un rol melodic 
prioritar față de multe alte instrumente muzicale de genul acesta. 
Tehnica sa este totuși incomparabil mai ușoară decât a viorii. 


Instrumentul, la fel ça și chitara, se poate procura uşor în - 


magazinele în care se vând instrumente muzicale. Dar — la tel ca 

vioara — mandolina se găsește într-un număr foarte mare și în 
proprietatea multor familii pe tot cuprinsul țării. 

Cunoscând din teoria instrumentelor tehnica mâinii stângi a 
viorii, profesorul va putea să-i dea'elevului sârguincios prețioase 
indicaţii metodologice. Pe neobservate, mulţi elevi vor însuși tehnica 
mandolinei pe care apoi profesorul o va putea fructifica în procesul 
educational, atât în domeniul solisticii, cât și, mai ales, în susținerea 
liniei melodice a pieselor muzicale interpretate de ansamblul școlii. 
Experiența practicii muzicale demonstrează că printr-o reunire 
ingenioasă a mai multor mandoline se pot forma adevărate 
orchestre de mandoline, care — chiar fără utilizarea membrilor 
familiei de instrumente cu registru grav — se acomodează de minune 
cu timbrul vocii de copil. Important este însă, în acest caz, ca, în 
transcripții, mandolinele să nu depășească rolul pe care îl au în 
contextul orchestrei de coarde grupele de vioară întâia și a doua. 
Iar dacă avem în posesia noastră și mandoline cu registru mediu și 
grav, formarea ansamblului urmează grupării orchestrei de coarde, 
având toate registrele asigurate. Firește, asemenea orchestre 
complexe de mandoline sunt concepute ca excepții la noi în țară. 
Grosul activităţii în acest domeniu se reduce la utilizarea 
mandolinelor obișnuite, cele de uz curent. 

Țitera este un instrument popular foarte răspândit în țara 
noastră. Datorită calităților sale melodice și armonice, țiterele sunt 
utilizate atât pentru scopuri solistice, cât și — reunite în ansambluri 
— în realizarea sonorităților de tip orchestral. Nu sunt rare 
orchestrele de titere, care reunesc într-o sinteză instrumente de 
mărimi și acordaje diferite. 

In procesul educațional, ţitera se afirmă cu multă eficienţă; 
copiilor le plac foarte mult sunetele sale bogate în armonice și rezonanţe, 
precum și virtuozitatea pe care orice elev o poate însuși într-un timp 
scurt. Țitera poate fi construită chiar de copiii înșiși în atelierele-școală 
cu relativă ușurință, sub îndrumarea profesorului. Se pot confecționa 
titere de mărimi și acordaje distincte, Chiar dacă acordajul ţiterelor 
construite în școală de către elevi nu atinge nivelul cerut de necesitățile 
artistice ale unui ansamblu instrumental școlar, timpul consumat 
pentru o asemenea activitate nu va fi pierdut niciodată. În localitățile 

rurale unde construirea țiterelor a devenit o veritabilă tradiţie, elevii 
școlilor vor putea crea și instrumente utilizabile. 

Un alt instrument popular larg răspândit în țara noastră 
este fambalul. Firește, nu avem în vedere aici marele țambal cu 
pedală, deoarece acest instrument este greu de procurat. Utilizarea 
lui necesită o veritabilă conlucrare creatoare dintre școală și case 
de cultură, formaţii etc., care au în posesia lor țambal cu pedală. 
Ne referim aici la țambalul mic, portabil ce se poate procura în 
magazinele muzicale. Acest instrument are multe resurse 
melodice și armonice neexperimentate în afara practicii folclorice 
propriu-zise. Cu atât mai mult tambalul ar putea fi introdus ca 
mijloc educațional. 

Greutatea mânuirii nu este semnificativă. Orice copil de la zece 
ani în sus își poate însuși cu destulă ușurință tehnica respectivă. 
Acordajul său specific îi asigură o largă sferă de cuprindere a pasagiilor 
arpegiate, a înfloriturilor melodice bogate, dar și a armoniilor 
placate mai simple. Ca acompaniator, este de neîntrecut între 
instrumentele populare cu implicații pedagogice. 

Firește, există în rândurile muzicienilor o oarecare rezervă 
față de țambal. Compozitorul Zoltán Kodály și alți muzicieni 
moderni de prestigiu au demonstrat însă că țambalul — chiar și cel 
mic — are o sonoritate bogată în resurse expresive, corespunzând 
cerințelor exigente ale sonorităților simfonice. 

Instrumentele amintite nu epuizează nici pe departe șirul 
acelora care pot fi utilizate în procesul educaţional. Cele 
menționate au fost selecționate și recomandate deoarece tehnica 
mânuirii lor poate fi ușor însușită de elevi precum și pentru faptul 
că majoritatea lor sunt utilizate cu eficiență sporită. Lista 
instrumentelor se completează cu numeroase instrumente de 
percuție ca: diferitele variante ale tobelor mari și mici, clopoței, 
triunghiul, talgerele, instrumente onomatopeice și, bineînțeles, cele 
electronice (orga electronică, videofonul etc), sau interesanta 
familie a viodelor, o creaţie instrumentală valoroasă, inițiată și 
realizată de profesorul de muzică Ion Delu (1904-1985) în 
colaborare cu fabrica de instrumente muzicale din Reghin. Nu 
Pot fi scăpate din vedere nici instrumentele muzicale clasice de 

mare popularitate cum ar fi cele de coarde frecate cu arcuș 
(vioara, viola, violoncelul, contrabasul etc.), instrumente cu 
claviatură (pian, orgă, orgă electronică, acordeonul etc.), cele 
aerofoane din ansamblul simfonic etc. Aceste instrumente 
muzicale sunt foarte dificile. Mânuirea lor este grea, însușirea 
tehnicii lor necesită mult timp și o metodologie profesională. De 
aceea, ele nu pot fi recomandate ca mijloace obligatorii, ci numai 
ca material didactic auxiliar. Folosim dintre ele pe acelea care — 
de la caz la caz — se găsesc într-o clasă sau alta. 

Sarcina profesorului este să depisteze în școală — la toate 
nivelele — prezenţa în rândurile elevilor a celor care studiază un 
instrument sau altul și — indiferent de nivelul lor de pregătire — 
să-i antreneze în activitățile generale de educație muzicală. 
Experienţa stă ca dovadă: în multe școli sunt elevi de diferite vârste 
și nivele de pregătire, care — adunaţi la un loc cu spirit gospodăresc 
și cu discernământ pedagogic — pot realiza momente de mare 
expresivitate artistică. Antrenarea acestor elevi-muzicieni în 
ansamblul școlii și valorificarea potenţelor lor muzicale în scopul 
educației muzicale generale nu ridică prea multe dificultăți. 

III. ORGANIZAREA FORMAȚIILOR 
INSTRUMENTALE 


Utilizarea instrumentului în educația muzicală implică trei 
cerințe metodologice speciale: 5 

a) alegerea pieselor pe care fiecare elev le poate interpreta în 
bune condițiuni; în același timp, aceste piese trebuie să fie stimulatoare 
pentru acei copii care sunt mai avansați în tehnica instrumentală; 

b) organizarea formațiilor instrumentale capabile a executa 
corect piesele muzicale puse în repertoriu; este necesar ca 
elementele componente esențiale ale muzicii — melodia, armonia, 
basul și ritmul — să fie prezente în toate împrejurările cerute de 
instrumentele utilizate; 

c) realizarea de către profesori a unor transcripții și 
orchestrări speciale, adaptate formațiilor instrumentale de școală. 

n continuare ne vom referi la acele principii care au menirea 
să-i ajute pe profesori în rezolvarea sarcinilor puse de problema 
alegerii repertoriului, de organizarea formațiilor instrumentale și 
de transcrierea-orchestrarea pieselor pe ansambluri create, în 
raport cu posibilitățile existente în școală. 

1. Înprivinţa alegerii pieselor de repertoriu cuvântul hotărâtor 
îl au cerințele impuse de programa școlară, de planul serbărilor, 
precum și de integrarea școlii în diverse activități social-culturale. 
Corul, soliștii-recitatoiri, scenetele sau micile tablouri coregrafice 
sau/şi de dramaturgie muzicală urmează direcția etapelor de studiu 
prevăzute în procesul instructiv-educativ. Această proiectare a 
muncii are importante implicaţii instrumentale. 

Rezolvarea cu succes a acestor sarcini tehnice este egală 
cu soluționarea unora dintre cele mai însemnate teme 
educativ-artistice. Redusă la dimensiunile ansamblurilor 
instrumentale posibil de organizat în școala generală, această 


preocupare este similară cu elaborarea planului de repertoriu 
intr-un teatru muzical. 

2. În ceea ce privește organizarea formațiilor instrumentale 
pentru a fi capabile a executa corect piesele muzicale puse în 
repertoriu, profesorul este pus în fața unor obiective și sarcini 
aproape identice cu cele cu care s-au confruntat în trecut maeștri, 
„capelmaeștri” ai unor însemnăte colective artistice chemate să 
realizeze scopuri estetice impuse de cerințele vremii. Profesorul 
fiecărei școli devine astfel un „veritabil ctitor de instituţie artistică”. 
Din ce are și din ce singur a creat, trebuie să formeze ansambluri 
instrumentale viabile, capabile să execute piese muzicale simfonice 
de sine stătătoare, să acompanieze scene de dansuri, să susțină 
corul școlii. La prima vedere i se pretinde o sarcină imposibilă. 
Totuși această muncă este realizabilă aproape în fiecare școală. 
Zeci și zeci de profesori din Capitală și din alte centre școlare au 
dovedit viabilitatea unor asemenea cerințe. 

În cele ce urmează vom încerca să sistematizăm acele 
activități care vor da ca rezultat ansambluri instrumentale școlare 
capabile de sarcini artistice semnificative. 

„Prima activitate: verificarea cât mai amănunțită a elevilor, 
printr-o anchetă, privind pregătirea lor instrumentală și 
existența unor instrumente muzicale în posesia familiilor din 
care provin. După, O analiză. amănunțită a acestei situaţii, ne 
putem da seama cât de multe „posibilități există: copii care deja 
cântă la un instrument sau altul, părinți care au în posesia lor 
instrumente muzicale nebănuite. . 

A doua activitate are câteva aspecte: 

1. Selecţionarea instrumentelor, adică separarea celor 
melodice de cele armonice, de bas și ritmice. 

2. Determinarea și alegerea copiilor — în raport cu necesități 
și înclinații personale — pentru mânuirea unora sau altora dintre 
instrumentele respective. 

3. Completarea listei instrumentelor cu unele melodice — 
dacă se simte lipsa — sau cu altele (armonice, de bas, ritmice), 
dacă este cazul, 

4, Trecerea la organizarea procesului instructiv-educativ 
instrumental: copiii care deja cântă la un instrument primesc 
sarcini pe care le vor îndeplini după cerinţele profesorului; copiii 

care au primit în mână un instrument vor începe - sub 
îndrumarea profesorului, în cadrul activităților de cerc, eventual 
în forma unor consultații — studiul practic al instrumentului. 

În organizarea ansamblului instrumental se ține seama de 
următoarele cerințe obligatorii: determinarâa unui echilibru sonor 
prin instrumente individuale sau grupe de instrumente, capabile 
să asigure în toate cazurile cele patru elemente fundamentale ale 
structurii sonorității simfonice; ca într-un cor mixt la patru voci, 
ca într-o piesă concepută pentru pian, structurile muzicale trebuie 
să aibă permanent condiții prielnice afirmării vocilor de sopran, 
de alto, de tenor și de bas. Vocile se interpretează însă ca entități 
sonore de sine stătătoare — ca într-o fugă sau un madrigal la patru 
voci — și nu ca echivalente ale vocilor corale obișnuite. Ansamblul 
astfel structurat va fi capabil — ca o veritabilă formaţie simfonică 
— să interpreteze atât pasagii solistice, cât și de acompaniament. 

Practic, această cerință se realizează astfel: 

a) se precizează numărul instrumentelor existente sau — 
prin completare — posibile; 

b) se fixează — conform determinării trăsăturilor 
caracteristice — care din ele îndeplinesc funcții melodice prin 
esență, care au calități armonice speciale, în măsură să asigure 
sarcinile susținerii compartimentului de bas și de percuție; 

c) instrumentele școlare, ca și cele simfonice, se utilizează 
într-o formă naturală și nu excepțională — ca într-o orchestrație 
sofisticată bazată pe efecte sonore specifice. Ca și vocile de soprane 
în cor mixt, instrumentele muzicale cu calități melodice în registru 
înalt îndeplinesc un rol cantabil-expresiv. Vocile intermediare — 
de alto și de tenor - vor fi interpretate de instrumente cu 
caracteristici și calități armonice, adică de cele care îndeplinesc 
funcţii intermediare. Cele mai mari greutăţi le creează — ca și în 
organizarea corului mixt în școală — instrumentele susținătoare a 
basului. Baza armonică fiind deosebit de importantă, ei i se 
repartizează — dacă nu avem altceva -— registrul grav al 
instrumentelor armonice (de ex. chitara) sau sonoritățile grave 
ale flauţilor drepte într-un acordaj mai grav. Parțial, și țambalul 
rezolvă - în registrul său — unele sarcini importante, Grija cea 

mai mare a profesorului - în organizarea ansamblului școlar — 
este deci asigurarea vocilor extreme: a melodiei și a basului. Nu 
este rău dacă - de la început — unii elevi mai mari sunt orientaţi 
către instrumente grave: chitara bas, eventual acordeon sau — 
dacă există posibilități — saxofon alto și bariton. 

Cu greutăţile inerente oricărui început, profesorul ingenios 
și cu spirit artistic creativ va putea organiza o structură 
instrumentală echilibrată, care — ca în timpul lui Claudio 
Monteverdi —, deși grupează instrumente eterogene, produce 
sonorități dintre cele mai interesante. 

IV. TEHNICI ŞI PROCEDEE 
DE ARANJAMENTE INSTRUMENTALE 
PENTRU ANSAMBLURI ȘCOLARE 


~ De organizarea ansamblurilor școlare se leagă și problema 

tehnică-artistică a realizării de către profesor a unor transcripții 
și orchestrări speciale, adaptate formațiilor instrumentale realizate 
în raport cu posibilitățile existente în școală. 

În discutarea acestei teme, vom întreprinde unele incursiuni 
în domeniul orchestrației. Firește, există deosebiri însemnate între 
orchestrația generală și ceea ce se aplică formațiilor școlare 
preconizate: principiile generale însă rămân valabile. 

După cum se știe, în metodologia universală, se cunosc două 
modalități deosebite privind studiul orchestraţiei. Una se 
intitulează „orchestrație în stil omofon”. Principiile și procedeele 
acestei modalități se aplică muzicii omofone sau pasagiilor 
omofone ale structurilor polifonice. Îmbinarea timbrelor, 
suprapunerile, dublările, întărirea sau slăbirea forței de penetratie, 
culorile etc. se supun unor reguli stricte, menite să contureze din 
punct de vedere tehnic acel echilibru sonor care caracterizează 
muzica simfonică. Studiul acestei modalități de. orchestrație este 
anevoios, necesită timp îndelungat și se învață — ca și armonia și 
contrapunctul — cu profesorul lângă discipol. 

Această modalitate de orchestrație se completează cu 
cealaltă, cunoscută în pedagogia orchestrei ca „tehnica de 
orchestrație polifonică”. Ea se aplică lucrărilor polifonice sau 
structurilor polifonice ale marilor părți omofone. Studiul acestei 
modalități de orchestrare este mult mai accesibil, mai ușor; regulile 
Sunt mai puţine și nu atât de ferme. Tehnica este mai veche decât 
cealaltă, iar de la experimentul preconizat de Anton Webern 
(1883-1945), prin orchestrarea marelui „Ricercar” din „Ofranda 
muzicală”, de J.S.Bach, ea a redevenit actuală. Caracteristicile 
acestei modalități de „aranjament instrumental” se pot determina 

prin: ușurință, comoditate în abordarea pasagiilor, colorit, fantezie 
nelimitată în îmbinările timbrale și — mai presus de toate — indicații 
precise în însușirea tehnicii de lucru. PERI 

Spre deosebire de tehnica omofonă, cea polifonă pornește 
de la axioma după care toate instrumentele muzicale utilizabile 
în ansamblu sunt egale între ele ca forță de penetratie, ca 
expresivitate, ca tehnică și ca mobilitate. Recunoscând acest punct 
de pornire, vom avea la dispoziție o concepție largă și nelimitate 
posibilități de realizare a îmbinărilor timbrale. Ne apropiem 
astfel de acea gândire care caracterizează creația de muzică de 
cameră. Si aici, instrumentele — indiferent care dintre ele sunt 
îimbrăţișate de compozitor — sunt egale între ele: ca forță de 
penetraţie și expresivitate, ca tehnică și mobilitate. 

Tehnica polifonică a orchestraţiei își are rădăcinile bine 
adâncite în experiența trecutului, cristalizându-se în genuri și 
forme camerale: duete de două instrumente cu timbru identic 
sau deosebit, triouri cu diverse îmbinări de timbre și registre, 
cvartete, cvintete de coarde, de suflători, sau mixte, pasagii am- 
ple din lucrări simfonice sau dramatice ș.a. Experiența îmbinărilor 
instrumentale polifonice-camerale dovedește că într-un ansamblu 
instrumental bine -organizat „sună bine și echilibrat” orice 
îmbinare sonoră, cu condiția să fie științific aranjat. In sensul 
acesta, vocile unei structuri muzicale oarecare, interpretate ca 
entități sonore independente (aidoma pasagiilor contrapunctice) 
și distribuite în spirit polifonic, se constituie în originale 
ansambluri camerale, producând sonorități expresive nebănuite. 

Orice profesor de, muzică, pentru a ajunge capabil să realizeze 
asemenea performanțe în orchestrație, este obligat să urmărească în 
activitatea sa personală câteva obiective tehnice precise. 

1. Să-și revizuiască, să-și împrospăteze cunoștințele în 
domeniul teoriei instrumentelor. Lista instrumentelor orchestrei 
academice, studiate mai mult sau mai puțin complet în timpul 
studenției, se întregește cu acele instrumente muzicale de mare 
popularitate și de accesibilitate largă pe care profesorul le poate 
integra în orchestra școlii, | 

2. In revizuirea cunoștințelor privind instrumentele muzicale 
se va evita acea latură teoretică, adesea stufoasă, care ascunde 

adevăratul lor sens, Se va studia doar tehnologia intonaţiei la cutare 
sau cutare familie, sau membru de familie instrumentală: registrul 
acustic și expresiv al instrumentului; întinderea combativă si 
specială posibilă; tehnica și expresivitatea, precum și notația cea 
mai uzuală. Pe această linie remarcăm că instrumentele 
recomandate pentru educaţie muzicală se notează fără greutăți în 
cheile universal cunoscute; în cheia de „sol” (de violină) sau cheia 
de „fa” (de bas). Problemele îmbrăţișate de sfera instrumentelor 
transpozitorii se reduc la strictul necesar: clarinet în B-Sib și A-La; 
cornul englez (Englisch Morn: F-Fa); corn în F-Fa (Horn) etc. 

3. Pentru concretizarea cunoștințelor tehnice legate de 
posibilitățile tehnice-expresive ale instrumentelor se recomandă 
elaborarea unui catalog general al registrelor, raportate la vocile 
umane cunoscute. În tabel vom avea câteva rubrici esenţiale: 
registrul supra-acut, acut, melodic (adică registrul sopranei 
obișnuite din cor), registrul obligate (adică registrul unei 
mezzosoprane obișnuite), de alto, de tenor, de bariton, de bas, 
contrabas și subcontrabas. Instrumentele orchestrei academice 
se împart echilibrat între aceste registre. Cele școlare nu. Ele ocupă 
doar unele din rubrici. Cele mai multe sunt melodice și obligate. 
Ele sunt însă și așa foarte utile. 

"4. În procesul elaborării transcripțiilor — de vreme ce ne stă 
la dispoziție catalogul general al registrelor — nu vom avea 
dificultăți speciale. Vom proceda astfel: 

a) Avem de cântat un cor cu acompaniament de pian. Nu 
avem însă pian, nici pianist în școală. Am organizat în schimb o 
orchestră din elemente determinate de posibilităţile colectivului 
școlar. Extragem din partitură partida de pian și-i aplicăm o 
analiză structurală a textului muzical. Vom preciza - de la început 
și până la sfârșit — elementele componente ale limbajului armonic, 
făcând o schiţă de aranjament instrumental — asemănător cu o 
schiță de aranjament coral — în care vom stabili cu exactitate linia 
melodică, acompaniamentul armonic și linia basului. Vom puncta 
în schiţa noastră momentele în care se simte nevoia intervențiilor 
ritmice de percuție, Vom distribui instrumentelor existente în 
școală și în tabelul nostru de registre vocile în ordinea importanţei 

lor: instrumentului sau instrumentelor melodice li se repartizează 
(pentru interpretare) vocea care îndeplinește funcția expresivă, 
adică melodia. Se determină, în al doilea rând, linia melodică a 
basului și se repartizează instrumentului (instrumentelor), luate 
din compartimentul de registre, în stare să intoneze expresiv 
funcţia de bas. În al treilea rând, ne gândim la vocile intermediare, 


la alto (mezzosopran), tenor etc. 
b) În ceea ce privește problema dublărilor instrumentelor 


din ansamblul nostru, recomandăm aplicarea, din orchestrația 
polifonică, a principiului care stă la baza oricărei dublări. El se 
poate formula în felul următor: vocea melodică superioară (de 
exemplu: sopranul) se poate dubla doar la unison sau cu o octavă 
mai sus, niciodată la o octavă mai jos. Vocea de bas se poate 
dubla cu octavă mai jos sau la unison: niciodată însă cu o octavă 
mai sus. Vocile intermediare (de alto, de tenor etc) se dublează 
numai la unison: niciodată la o octavă mai sus sau la o octavă 
mai jos. Nerespectarea principiului general al dublărilor produce 
încrucișări armonice nepermise, provoacă multe supărări din 
cauza sonorităților proaste ce se produc. 

c) Dacă vrem să realizăm un acompaniament liber pentru 
un cor compus inițial fără acompaniament, vom proceda similar: 
confruntăm fiecare voce corală cu registrele existente în tabulatura 
de registre; fixăm eventualele dublări și le introducem în foaia 
noastră cu multe portative, realizând o partitură generală scrisă. 

d) Instrumentele de percuție, oricare și oricât de multe avem, 
vor fi utilizate în „chip variaţional”. Dedesubtul sonorităților 
echilibrate prin distribuție înscriem diferite formule ritmice 
inspirate din structurile ritmice ale melodiei, acompaniamentului 
armonic sau al basului, creând variațiuni ritmice libere. 

Subliniem, deci: elementul hotărâtor în orchestrația polifonică 
este determinarea ansamblului sonor astfel ca instrumentele să-l 
realizeze un edificiu echilibrat, asemănător cu corul mixt la 2,3,4 
voci. Orchestra — separat de cor sau de solistul pe care are sarcina 
să-l acompanieze — are menirea să sune curat și echilibrat, fără 
nici un alt sprijin din afară. Percuţia se consideră a fi o necesitate 
colaterală, ce se adaugă, în forma unor variaţiuni libere, drept colorit 
sau mijloc de întărire a penetrației ritmice a lucrării orchestrate. 

Educaţia muzicală prin intermediul instrumentelor nu 
trebuie concepută ca o activitate pedagogică de sine stătătoare 
în școală, ci ca o parte integrantă a muncii profesorului de 
muzică, subordonată în întregime scopului urmărit: acela de a 
întregi - alături de educaţia muzicală prin cânt și dans - 
activitatea artistică muzicală în școală. Dacă la ora de muzică, 
prin cântare vocală toți copiii sunt antrenați în munca artistică, 
în procesul educației prin intermediul instrumentelor doar un 
număr restrâns de elevi sunt activizaţi. Acești copii și adolescenți 
își desfășoară activitatea — oarecum independent de restul 
elevilor — în cadrul cercului de muzică, neavând alt spațiu 
rezervat unei astfel de preocupări. În acest caz, ei vor primi de 
la profesor și indicaţiile necesare practicării muzicii 
instrumentale individuale sau de ansamblu. 

La prima vedere cele spuse par a fi iluzorii. Cum, — am putea 
fi întrebaţi — nu avem destule sarcini de îndeplinit în cadrul planului 
și al programelor în vigoare? Ne mai trebuie și instrumentiști, chiar 
și orchestră? Da. Actualul plan și programa în vigoare sunt 
încărcate, uneori, cu elemente nesemnificative pentru educația 
muzicală generală. Acestea au un caracter „teoretico-centric”, ceea 
ce îl obligă pe profesor să-și irosească timpul și energia creatoare în 
fel și fel de munci colaterale. Programa poate fi, totuși, un ajutor 
eficient pentru profesor, dacă el are libertatea să o aplice în mod 
creator. Fiind calificat în acest domeniu, el este singura persoană 
în măsură să stabilească și să hotărască ce anume are de făcut, 
cum poate îndeplini o sarcină artistică, tehnică sau organizatorică 
deosebit de complexă. 

Profesorul de:muzică are nobila misiune să-și afirme cu curaj 
personalitatea, să se afirme cu îndrăzneală ca artist cu spirit creativ, 
care — în condiţiile școlii generale — reușește să-i determine pe 
elevi (uneori și pe profesori) să se antreneze într-o autentică 
Producţie artistică originală, stimulată de o concepție estetică ce 
are ca scop afirmarea, valorificarea și dezvoltarea comorilor 
perene ale muzicii. 

Să nu uităm că funcţia pe care profesorul de muzică o ocupă 


în statele de salarizare conform calificării sale profesionale, obținută. 

într-un institut de învățământ superior — la fel ca toate celelalte cadre 
didactice -, nu-i acordă automat și imediat prestigiul ș și prestanța 
necesare unei munci eficiente de educaţie și instrucție muzicală. 

În această muncă — la fel ca și în activitatea muzicologică ş și 
componistică — elementul hotărâtor în autostimularea și 
dinamizarea comunităţii școlare îl constituie iniţiativa personală, 
fantezia creatoare și perspicacitatea în realizarea sarcinilor 
artistice. Mai mult ca în alte domenii, în procesul educației 
muzicale, ingeniozitatea conducătorului disciplinei determină 
prestigiul său și până la urmă influențează pozitiv pe toţi cei din 
jur, chiar și pe cei mai refractari. 

Curajul și ingeniozitatea, completate cu o înflăcărată 
preocupare organizatorică, sunt adevărate instrumente de lucru, 
cu ajutorul cărora profesorul de muzică poate transforma școala 
- indiferent de profilul ei — într-o veritabilă instituție de cultură, 
într-un antimit tip de teatru muzical, în cate munca de educaţie 
estetică va merge mână în mână cu “realizarea sarcinilor 
pedagogice generale, iar activitatea artistică muzicală nu numai 
că nu va întâmpina nici un fel de piedici, dar, dimpotrivă, va fi 
ajutată de toată lumea. . 

Nevoia de a face muzică” o. simte orice om, chiar dacă — 
dintr-un motiv sau altul — ñu o recunoaște deschis. Ca atare, de 
dibăcia și dăruirea profesorului de muzică depinde dacă el va 
reuși să-i atragă de partea culturii muzicale pe cei care — la prima 
vedere - = dovedesc o atitudine mai puţin favorabilă muzicii. 

V. CATALOGUL PRINCIPALELOR 
REGISTRE ALE ORCHESTREI 
SIMFONICE, INTERPRETATE DIN 
PERSPECTIVA TIMBRELOR ȘI 
REGISTRELOR INSTRUMENTELOR 
MUZICALE - COMPONENTE ALE 

_ DIFERITELOR ANSAMBLURI 
"INSTRUMENTALE ȘI/SAU VOCAL- 
INSTRUMENTALE 


1. Prezentul „Catalog” reflectă sintetic conținutul științific- 
estetic-tehnic al programului disciplinei „Teoria instrumentelor” 


„și „Orchestraţiei”, așa cum se studiază în institutele de 


învățământ superior muzical la noi în țară, precum și în multe 
țări avansate din străinătate. 

Ca orice catalog de gen, și acesta are limite, pentru că nu 
tratează exhaustiv obiectul complexei discipline universitare, ci doar 
esența ei. El are însă calitatea că — în mâna omului de specialitate — 
se poate transforma într-un mijloc practic și eficient, într-un autentic 
îndrumar metodic, util și necesar muzicianului preocupat de 
problematica orchestrei și orchestrației și, mai presus de toate, a 
elaborării repertoriului destinat formațiilor instrumentale și vocal- 
instrumentale cerute de specificul procesului instructiv-educativ 
muzical (desfășurat prioritar în școala generală). 

Cursul de față nu și-a fixat ca scop lărgirea sferei tematice a 
„Teoriei instrumentelor” și a „Orchestraţiei” practicate 
convențional, ci urmărește să sintetizeze câteva principii 
fundamentale cu ajutorul cărora profesorul de muzică din 
învățământul general devine pe deplin capabil — chiar dacă nu a 

studiat în mod special aceste discipline — să realizeze corect și 
echilibrat „aranjamente instrumentale și vocal-instrumentale” 
necesare și utile unei educații muzicale avansate în condiţiile școlilor 
generale. Din acest motiv, „Catalogul” nici nu abordează 
instrumentele muzicale specifice educației muzicale generale, 
instrumente pe care în primele capitole ale prezentului curs le-am 
numit „instrumente-jucării” și „instrumente de ansamblu școlar”. 
Registrele „Catalogului” sunt însă astfel concepute, sistematizate 
și concretizate pe categorii de registre (coloratură, sopran- 
mezzosopran, alto, tenor, bariton-bas, contrabas ; înțelese ca entități 
sonore obiective, la fel ca în studiul orchestrației generale, registrele 
corespund doar formal cu denumirile tradiționale ale corului mixt), 
încât profesorul de muzică va putea completa relativ ușor rubricile 
proiectate cu acele instrumente muzicale pe care le dorește să le 
integreze în formațiile organizate și conduse de el în vederea 
susținerii manifestărilor artistice școlare și extrașcolare și pentru 
care dorește — sau este obligat de situație — să compună câte o 
orchestrație cât mai expresiv posibilă. Se știe că principiile 
fundamentale ale orchestrației corect aplicate rămân aceleași, 
indiferent de instrumentarul utilizat în procesul de creație. 

LUCRĂRI DE MUZICĂ APĂRUTE | 
ÎN EDITURA FUNDAȚIEI “ROMÂNIA DE MÂINE” . 


Victor Giuleanu, Curs de teoria muzicii, însoţit de 

Victor lusceanu solfegii aplicative 

Liviu Brumariu, Istoria muzig universale 

Grigore Constantinescu (1600-1750) .; 

Victor Giuleanu Teoria muzicii. Curs însoțit de 
solfegii aplicative 

Gabriela Munteanu Îndrumar metodic pentru practica 
pedagogică (Caiet nr. 1) 


Gabriela Munteanu De la didactica muzicală la 
; ><, educatia muzicală (Caiet nr. 2) 
Ioan D. Chirescu, Victor Giuleanu Solfegii aa “8 


Georgeta Ștefănescu-Barnea' j ` Piese pentru Pian. Pa Chopi: 
Georgeta Ștefănescu-Barnea: . — Album de mici piese românești 
Georgeta Ștefănescu-Barnea `. Culegere de exerciții, game, arpegi: 
Georgeta Ștefănescu-Barnea “` Album pentră pian. Franz Schubert 
„Georgeta Ștefănescu-Barnea "2 sonate pentru pian. Ludwig van 
ir l - Beethoven $ 
Georgeta Ştefănescu-Barnea © Album pentri pian. Edward Grieg 
„Silvia Secrieriu i „Colecţie de coruri 
7 Liviu Brúmáriù => K Ludwig van Beethoven 
-Liviu Brumariu RE K + Istoria muzicii Postromantismul 
„Liviu Brumariu. > oo. Curs de istoria muzicii ; 
„Moise Mitulescu: `~ Solfegii (vol. 1 și II) 

